Innibos se Storie-krôl - Afrikaans.com
Innibos se Storie-krôl
Innibos 2018 – Foto's verskaf
Marlene du Toit het die geleentheid aangegryp om boeke op 'n opwindende manier na kinders te bring.
Lees verruim 'n kind se wêreld, maak dit eindeloos groter as die gemeenskap of die kultuur of die land waarin hy of sy grootword. Stories leer ons om die wêreld deur ander mense se oë te sien, om met empatie te leef en respek vir ander mense se binnewêreld en sienings te hê en daarin lê die eintlike groot waarde van stories. – Jaco Jacobs
Al gewonder of die koerantberigte en artikels oor kinders se taalvaardighede wat dramaties versleg die waarheid is? Ongelukkig is hierdie beslis nie fopnuus nie. Redes hiervoor is onder meer ouers se besige leefstyl, ma's en pa's wat harder moet werk om die pot aan die kook te hou, en ouers wat elke vrye oomblik met 'n selfoon besig is. Dit was juis die verswakkende taalvaardighede van die voorskoolse kleuters in haar kleuterskool in Nelspruit, Mosaïek Opvoedkundige Sentrum, wat Marlene du Toit tot aksie aangespoor het. Marlene, 'n opgeleide preprimêre leerkrag, het na haar studies aan die Universiteit van Pretoria vir tien jaar in Engeland gewerk voordat sy en haar gesin teruggekeer het na Suid-Afrika. Sy het die Mosaïek Opvoedkundige Sentrum in 2009 geopen.
Hoe skep jy 'n leser?
Die feit dat kinders al hoe minder in staat is om dinge te kan benoem en kategoriseer, is een van die dinge wat Marlene al hoe meer bekommer. Sy het begin rondspeel met idees hoe om boeke meer toeganglik vir kleuters te maak. Marlene deel die siening van die Amerikaanse skrywer, Emilie Buchwald: Kinders word lesers op die skoot van hulle ouers. Die enigste manier om 'n leser te skep, weet sy uit ondervinding, is om reeds van 'n baie vroeë ouderdom af vir 'n kleutertjie voor te lees. Haar eie kinders het hierdie voorreg gehad, en sy sou hierdie voorreg graag ook met ander kleuters wou deel.
In 2017 het haar droom van 'n storiedorp waar kleuters kan sit en luister na verskillende stories, midde in die besige Innibos Laeveld Nasionale Kunstefees, waar geword. In 2017 het sy dit in samewerking met ander kleuterskole in Nelspruit aangepak, maar vanaf 2018 reël sy alles self. Sy maak wel van die hulp van kundiges wat kreatief is en net so entoesiasties oor die aangeleentheid voel, gebruik. Vanjaar sal Eugenè Wait en Lené Vosloo twee van die storiestasies beman.
Marlene het met Alita Steenkamp gesels:
"Ons is baie opgewonde oor 2019 se Storie-krôl wat om die draai is," sê Marlene. "Die idee met die Storie-krôl is om aan kleuters die geleentheid te bied om te luister na stories. Die ouers koop 'n kaartjie en dan kan die kleuters na vyf verskillende stories luister op vyf plekke. Elkeen van hierdie storiestasies kleur ons in met dekor wat by die boek pas. Ons het ook die vyf stories baie noukeurig gekies sodat dit op die kleuters se vlak is.
"Vir my is dit belangrik dat ons nie konsert hou nie want hier wil ons eerder die assosiasie met die gedrukte woord verskerp. Ons samelewing is deesdae so visueel ingestel met video's en televisie; daarom dink ek dit is belangrik dat kleuters moet weet stories kom eintlik uit boeke wat voorgelees kan word. Dis altyd lekker om te sien hoe die kleuters ná die tyd nie vinnig genoeg vir ma of pa na die ATKV-Boekeoase kan neem om 'n boek te koop nie."
Marlene vertel dat daar wel van Nelspruit se toneeltalent is wat help om die storiestasie meer outentiek te maak. Kinders wat dramaklasse neem word dan die geleentheid gegun om in kostuum te help om die hele ervaring by die storiestasie nog meer opwindend te maak. Die Storie-krôl vind vanaf Woensdag 26 tot Saterdag 29 Junie plaas. Daar is elke dag twee storie-ure, om 9:00 en om 11:00. Ouers kan die Storie-krôl saam met hulle kinders bywoon of by die restaurant op dieselfde perseel sit en wag. Elke kind wat dit bywoon ontvang ook 'n bederfsakkie om saam te neem.
'n Fees van lees …
Die afgelope twee Innibos-feeste het die sukses van Marlene se idee deur en deur bewys. "Na elkeen van die vorige twee feeste het ons besonder goeie terugvoer gekry," sê Marlene. "Dis nie net die kinders wat hulleself terdeë geniet nie, maar die ouers word ook met die idee meegevoer om vir hulle kinders te lees. Mense vra allerlei vrae oor die voorlees vir kinders. Hoe begin ek? Hoe weet ek dit wat ek doen is reg? is maar enkele van die vrae wat ons moet beantwoord. Ek sê altyd jy kan alreeds vir jou baba begin voorlees op dag twee. Die voordele van voorlees is eindeloos. Dit verbeter enige kind se taalvaardigheid, dit vergroot sy kennis en verbeelding en dan is dit 'n wonderlike manier om 'n hegte band met jou kind te vorm. Die kinders vir wie daar gereeld voorgelees word, sal gou vir jou vertel dis 'n gunsteling-aktiwiteit. Hopelik kry Innibos se Storie-krôl dit toenemend reg om kinders aan die lees te kry. Dit sal my besonder gelukkig maak!"